·Τέσσερις δράσεις πραγματοποιήθηκαν/θα πραγματοποιηθούν στη Λατινική Αμερική, συγκεντρώνοντας εμπειρογνώμονες από μεγάλο αριθμό χωρών της Λατινικής Αμερικής, μεταξύ των οποίων η Αργεντινή, η Βραζιλία, η Κολομβία, η Κόστα Ρίκα, η Χιλή, ο Ισημερινός, το Ελ Σαλβαδόρ, η Γουατεμάλα, η Ονδούρα, το Μεξικό, η Νικαράγουα, ο Παναμάς, η Παραγουάη, το Περού, η Δομινικανή Δημοκρατία και η Ουρουγουάη.

·Τέσσερις δράσεις πραγματοποιήθηκαν/θα πραγματοποιηθούν στη Νοτιοανατολική Ευρώπη, με διατήρηση της ισχυρής συνεργασίας στην περιφέρεια αυτή.

Διαδίκτυο/Σκοτεινό Διαδίκτυο (darknet)

Πολλές δράσεις για τις οποίες έγιναν αναλήψεις υποχρεώσεων το 2017 αντιμετώπισαν την απειλή την οποία συνιστά το Διαδίκτυο/Σκοτεινό Διαδίκτυο για την καταπολέμηση της παραχάραξης/κιβδηλείας, επικεντρωνόμενες στην αποτελεσματικότητα των τεχνικών έρευνας και στην ανάγκη για συντονισμένη αντίδραση στην απειλή:

·η συγχρηματοδοτούμενη διάσκεψη «ICIT — Darknet Investigation — Protection of the Euro» («ICIT — Έρευνα του Σκοτεινού Διαδικτύου — Προστασία του ευρώ»), που διοργανώνει το αυστριακό Υπουργείο Εσωτερικών (BMI) θα πραγματοποιηθεί τον Οκτώβριο του 2018 στη Βιέννη.

·Επιπλέον, το θέμα αυτό αντιμετώπισαν τόσο η διοργανωθείσα από το UCAMP διάσκεψη με τίτλο «A Community Strategy to Protect the Euro in the Mediterranean Area» («Κοινοτική στρατηγική για την προστασία του ευρώ στην περιοχή της Μεσογείου») όσο και η διοργανωθείσα από την BIBE διάσκεψη με τίτλο «Curso de Formación sobre Falsificación de Moneda para Expertos de Paises Iberoamericanos» και η 3η διάσκεψη που διοργάνωσε η Τράπεζα της Κροατίας με τίτλο «Balkan network for euro protection» («Βαλκανικό δίκτυο για την προστασία του ευρώ»).

Εργαστήριο «Πώς μπορείτε να υποβάλετε αίτηση»

Τον Μάρτιο του 2018, η Επιτροπή διοργάνωσε το «εργαστήριο “Πώς μπορείτε να υποβάλετε αίτηση” στο πρόγραμμα Pericles 2020» ως δράση της Επιτροπής, ανταποκρινόμενη τόσο στα αιτήματα που είχαν υποβάλει διάφορες αρμόδιες εθνικές αρχές στις συνεδριάσεις της Ομάδας Εμπειρογνωμόνων για την Παραχάραξη του Ευρώ (ECEG) όσο και στη σύσταση της ενδιάμεσης αξιολόγησης του προγράμματος, με στόχο να ενθαρρυνθεί η μεγαλύτερη συμμετοχή των αρμόδιων εθνικών αρχών. Το εργαστήριο απευθυνόταν στους υπαλλήλους που είναι αρμόδιοι για την κατάρτιση των αιτήσεων επιχορήγησης, με στόχο να εξηγήσει βήμα προς βήμα τη διαδικασία υποβολής αιτήσεων, τις δημοσιονομικές κατευθυντήριες γραμμές και όλα τα σχετικά δικαιολογητικά έγγραφα.

Νέες υποψήφιες αρμόδιες εθνικές αρχές

Οι αναλήψεις υποχρεώσεων του 2017 αντανακλούν επίσης την περαιτέρω διαφοροποίηση των αρμόδιων εθνικών αρχών των κρατών μελών που υποβάλλουν αίτηση συμμετοχής στο πρόγραμμα· η αστυνομία της Ρουμανίας, η αστυνομία της Αυστρίας και η αστυνομία της Πορτογαλίας υποβάλλουν για πρώτη φορά αίτηση χρηματοδότησης από τα κονδύλια του προγράμματος «Pericles». Αυτό συνάδει με τη σύσταση που διατυπώνεται στην ενδιάμεση αξιολόγηση του προγράμματος να ενθαρρυνθεί η μεγαλύτερη συμμετοχή των αρμόδιων εθνικών αρχών στο πρόγραμμα.

3.Υλοποίηση δράσεων το 2017 για τις οποίες είχαν γίνει αναλήψεις υποχρεώσεων στο πλαίσιο προηγούμενων προϋπολογισμών του προγράμματος

Το 2017 τέθηκαν σε εφαρμογή 10 δράσεις για τις οποίες είχαν γίνει αναλήψεις υποχρεώσεων στο πλαίσιο προηγούμενων προϋπολογισμών του προγράμματος . Από τις δράσεις αυτές, 6 προήλθαν από τις αρμόδιες εθνικές αρχές κρατών μελών - και συγκεκριμένα τη Γαλλία, την Ισπανία, τη Γερμανία, την Κροατία και την Ιταλία - ενώ 4 δράσεις δρομολογήθηκαν από την Επιτροπή. Οι δράσεις περιλάμβαναν 4 σεμινάρια, 2 τεχνικές καταρτίσεις, 2 ανταλλαγές προσωπικού, 1 αγορά εξοπλισμού και μία μελέτη. Περιοχές και θέματα ιδιαίτερης εστίασης ήταν η Νοτιοανατολική Ευρώπη, η Κίνα και η Λατινική Αμερική, καθώς και το Σκοτεινό Διαδίκτυο και η εξακρίβωση της γνησιότητας των κερμάτων ευρώ.

Αξίζει να σημειωθεί το συνέδριο/σεμινάριο της πλατφόρμας ΕΕ Κίνας για την προστασία των νομισμάτων από την παραχάραξη και την κιβδηλεία που πραγματοποιήθηκε στις Βρυξέλλες, τον Νοέμβριο του 2017. Στο συνέδριο έλαβαν μέρος οι αρμόδιες κινεζικές αρχές που συμμετέχουν στην καταπολέμηση της παραχάραξης και της κιβδηλείας, τα θεσμικά όργανα της ΕΕ καθώς και εκπρόσωποι των κρατών μελών που πλήττονται ιδιαίτερα από την παραχάραξη του ευρώ. Η δράση πέτυχε να δημιουργήσει μια πλατφόρμα συνεργασίας για την προστασία του ευρώ μεταξύ των αρμόδιων ευρωπαϊκών θεσμικών οργάνων και των κινεζικών αρχών, και επεξεργάστηκε θέματα όπως η ανταλλαγή βέλτιστων πρακτικών σχετικά με την εξάρθρωση και τον εντοπισμό παράνομων τυπογραφείων και νομισματοκοπείων, η διανομή προϊόντων παραχάραξης και κιβδηλείας στο Διαδίκτυο/Σκοτεινό Διαδίκτυο, οι δίαυλοι ανταλλαγής επιχειρησιακών πληροφοριών και τα ευρωπαϊκά και κινεζικά νομικά πλαίσια προστασίας των νομισμάτων από την παραχάραξη και την κιβδηλεία.

4.Συμπέρασμα και μελλοντική πορεία

Το πρόγραμμα «Pericles 2020» εξακολουθεί να αποτελεί ένα σημαντικό και αποδοτικό εργαλείο για την καταπολέμηση της παραχάραξης και της κιβδηλείας. Τούτο καθίσταται εμφανέστερο από το γεγονός ότι έγιναν αναλήψεις υποχρεώσεων για το σύνολο του διαθέσιμου προϋπολογισμού για το 2017. Το πρόγραμμα αποτελεί τη βάση για τη στήριξη μελετών, τη διατήρηση και την ανάπτυξη συνεργασίας και την ανταλλαγή βέλτιστων πρακτικών μεταξύ όλων των φορέων που συμμετέχουν στην καταπολέμηση της παραχάραξης και της κιβδηλείας του ευρώ.